Pero, magar lo poco que me gustaben estos bichinos, hubo un guxán al que siempre-y tuvi bon aquel. Yel viérbene de lluz, sobre too pola maxa que tresmitel ver na escuridá de la nueche, nun sucu, o nes orielles del camín entre los yerbatos o entel felechu, aquella llucecina averdosada, allumando intensamente, como si fuere un llumín. Yera pa mi un momentu  de maxa y alimentaba la mio fantasía. Dicíame mio pá que si lu viere de día nun me diba gustar tanto porque yera muncho más feu que les rates de les berces, prietu y con pates llargues y gordes, pero a mi dábame igual, yo nunca lu vi ensin lluz.